Haggai 1 ABA - Die Here het met Serubbabel en Jesua - Bible Search
Sefanja 3 Haggai 2
1Die Here het met Serubbabel en Jesua gepraat. Hy het die *profeet Haggai gestuur om vir hulle ’n boodskap te bring. Dit was op *die eerste dag van die sesde maand in die tweede jaar nadat Darius koning geword het. Serubbabel was die *goewerneur van *Juda en hy was die seun van Sealtiël. Jesua was die *hoëpriester en hy was die seun van Josadak.
Gaan haal hout op die berg en bou my tempel
2Die Here wat oor alles regeer, sê: “Hierdie mense sê dit is nog nie die regte tyd om die *tempel van die Here weer te bou nie.”
3Die Here het vir Haggai gestuur om vir hulle ’n boodskap te bring:
Die Here het gesê: 4“Is dit reg dat julle in julle pragtige huise woon, die huise wat julle met hout mooi gemaak het? Kyk, my tempel staan nie meer nie, dit is net ’n hoop klippe.”
5En nou sê die Here wat oor alles regeer:
“Dink oor alles wat met julle gebeur het:
6Julle het baie koring gesaai,
maar julle het min koring afgesny.
Julle het geëet,
maar julle was nog honger.
Julle het gedrink,
maar julle was nog dors.
Julle het klere aangetrek,
maar julle het nog koud gekry.
Julle het hard gewerk
vir ander mense,
maar julle het nie geld nie.”
7Die Here wat oor alles regeer, sê: “Dink oor wat met julle gebeur het 8en gaan haal hout op die berg en bou my tempel. Dan sal Ek bly wees daaroor en dan kan die mense My daar *eer.”
Dit het die Here gesê.
Julle almal werk hard net om julle eie huise te bou
9Die Here sê: “Julle het gehoop daar sal baie koring wees wat julle kan afsny, maar julle het min gekry. Toe julle dit huis toe gebring het, het Ek dit laat verdwyn. Hoekom?”
Die Here wat oor alles regeer, sê: “Ek het dit gedoen omdat my *tempel nie meer staan nie. Dit is net ’n hoop klippe, maar julle almal werk hard net om julle eie huise te bou. 10Daarom het die grond droog geword en dit het min koring gegee. 11Ek het droogte gestuur oor die land en oor die berge en oor die koring, die wyn en die olie. Ek het droogte gestuur oor alles wat in die grond groei, ook oor die mense en oor die diere, oor al die werk van die mense.”
Serubbabel begin die tempel bou
12Serubbabel en die *hoëpriester Jesua en al die mense wat nog gelewe het, het gehoor wat hulle God die Here gesê het. Hulle het die boodskap gehoor wat die *profeet Haggai vir hulle gebring het. Die volk het toe bang geword vir die Here. 13Haggai het ’n boodskap van die Here vir die volk gebring en gesê: “Ek is by julle, sê die Here.”
14Die Here het hulle harte verander. Toe wou Serubbabel, die *goewerneur van *Juda, en Jesua, die hoëpriester, en almal wat nog gelewe het, die werk graag doen. Hulle het gekom en hulle het die *tempel begin bou, die tempel van hulle God die Here wat oor alles regeer. 15Dit was op *die 24ste dag van die sesde maand in die tweede jaar nadat Darius koning geword het.